《秋窗夜读》
清代·王采蘋

斗室绝尘嚣，澹然清百虑。一卷读未终，暝色起庭树。

焚膏用三馀，中馈毕群务。惜此良夜长，疏镫耿兰炷。

明月静罗帷，流辉照简素。澄怀得微会，知新在温故。

清幽庾信诗，绮丽相如赋。朗诵恍有神，流连得真趣。

渐闻林鸟啼，疏帘透风露。

作者简介：江苏太仓人，字涧香。程培元妻。能诗，工隶书，善翎毛花卉。年七十余，河督许振祎聘为女师。有《忆选楼诗稿》。